ДИРЕКТИВА 2014/44/ЕС НА КОМИСИЯТА
от 18 март 2014 година
за изменение на приложения I, II и III към Директива 2003/37/ЕО на Европейския парламент и на Съвета относно типовото одобрение на селскостопански или горски трактори, на техните ремаркета и на теглително-прикачно оборудване, заедно с техните системи, компоненти и обособени технически възли
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/37/ЕО на Европейския парламент и на Съвета от 26 май 2003 г. относно типовото одобрение на селскостопански или горски трактори, на техните ремаркета и на теглително-прикачно оборудване, заедно с техните системи, компоненти и обособени технически възли, и за отмяна на Директива 74/150/ЕИО (1), и по-специално член 19, параграф 1, буква а) от нея,
като има предвид, че:
(1)
С Директива 2003/37/ЕО се определя система за одобряване на типа на селскостопански и горски трактори, която да е в съответствие с правилата за одобряване на типа на моторните превозни средства.
(2)
Директива 2000/25/ЕО на Европейския парламент и на Съвета от 22 май 2000 г. относно мерките, които следва да бъдат предприети срещу емисиите от газообразни и прахообразни замърсяващи околната среда вещества от двигателите, предназначени за задвижване на селскостопански и горски трактори, и за изменение на Директива 74/150/ЕИО на Съвета (2) е една от обособените директиви в рамките на системата за одобряване на типа, установена с Директива 2003/37/ЕО. Директива 2000/25/ЕО беше изменена, за да включи редица изменения на Директива 97/68/ЕО на Европейския парламент и на Съвета от 16 декември 1997 г. за сближаване на законодателствата на държавите членки във връзка с мерките за ограничаване на емисиите на газообразни и прахообразни замърсители от двигатели с вътрешно горене, инсталирани в извънпътна подвижна техника (3), с оглед привеждане в съответствие с техническия напредък, въвеждане на нови нива на емисии, въвеждане на алтернативни процедури за одобряване на типа и прилагане на схемите за гъвкавост.
(3)
За да се вземат предвид тези изменения на Директива 2000/25/ЕО, съответните административни разпоредби на Директива 2003/37/ЕО следва да се актуализират.
(4)
Поради това приложения I, II и III към Директива 2003/37/ЕО следва да бъдат съответно изменени.
(5)
Мерките, предвидени в настоящата директива, са в съответствие със становището на комитета, създаден съгласно член 20, параграф 1 от Директива 2003/37/ЕО,
ПРИЕ НАСТОЯЩАТА ДИРЕКТИВА:
Член 1
Приложения I, II и III към Директива 2003/37/ЕО се изменят в съответствие с приложението към настоящата директива.
Член 2
1. Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 1 януари 2015 г. Те незабавно съобщават на Комисията текста на тези разпоредби.
Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
Член 4
Адресати на настоящата директива са държавите членки.
Съставено в Брюксел на 18 март 2014 година.